На основу члана 79. став 3. и 4. Закона о дивљачи и ловству („Службени гласник РС“, бр. 18/10 и 95/18-др.закон), чл. 11. и 23. став 4. Покрајинске скупштинске одлуке о буџету АП Војводине за 2022. годину („Службени лист АПВ“, брoj 54/21 и 7/22-ребаланс), a у вези са Покрајинском скупштинском одлуком о годишњем програму коришћења средстава из Буџетског фонда за развој ловства Аутономне покрајине Војводине у 2022. години („Службени лист АП Војводине”, брoj 54/21) и Правилником о спровођењу конкурса које расписује покрајински секретаријат за пољопривреду, водопривреду и шумарство, Покрајински секретаријат за пољопривреду, водопривреду и шумарство (у даљем тексту: Секретаријат) расписује

**К О Н К У Р С**

**ЗА РАСПОДЕЛУ СРЕДСТАВА ИЗ БУЏЕТСКОГ ФОНДА ЗА РАЗВОЈ ЛОВСТВА АП ВОЈВОДИНЕ ЗА 2022. ГОДИНУ**

1. **ЦИЉ КОНКУРСА**

Унапређивање стања популације дивљачи и њених станишта, опремање корисника ловишта и праћење стања појединих врста дивљачи на територији АП Војводине.

1. **ПРЕДМЕТ КОНКУРСА**

Предмет конкурса је додела бесповратних средства за израду и реализацију програма и пројеката изградње, реконструкције и санације ловно-техничких објекaта и набавка живе дивљачи на територији АП Војводине.

1. **КОРИСНИЦИ СРЕДСТАВА**

Корисници средстава по овом конкурсу су корисници ловишта са територије АП Војводине.

1. **ВИСИНА СРЕДСТАВА КОЈА СЕ ДОДЕЉУЈУ КОНКУРСОМ И ОБЈАВЉИВАЊЕ КОНКУРСА**

Укупан износ бесповратних средстава који се додељује овим конкурсом је 40.000.000,00 динара.

Поред дневног листа „Дневник“, овај конкурс се објављује и у Службеном листу АП Војводине и на интернет старници Покрајинског секретаријата за пољопривреду, водопривреду и шумарство.

1. **ВИСИНА И НАМЕНА СРЕДСТАВА**

 **У укупном** **износу до 40.000.000,00 динара суфинансираће се:**

1. Суфинансирање изградње, реконструкције и санације ловно-техничких објекaта и набавка живе дивљачи до 90% за тачку 1а и 1в, и до 100% за тачку 1б, у укупном износу до 40.000.000,00 динара и то за:

1a - суфинансирање набавке живе дивљачи до 90% у износу до 12.000.000,00 динара, и то за:

-набавку одраслих јединки живе дивљачи - фазана (*Phasianus colchicus*) за потребе уношења у ловишта у периоду октобар - децембар, до 300.000,00 динара по ловишту, а у складу са прихваћеним пројектом;

1б - финансирање набавке живе дивљачи до 100 % у износу до 6.000.000,00 динара, и то за:

-набавку живе дивљачи пољске јаребице (*Perdix perdix*) за потребе уношења у ловишта, при чему приликом сваке испоруке у одређено ловиште број испоручених јединки у јату не сме да буде мањи од 30 јединки, а у складу са прихваћеним пројектом;

1в - суфинансирање изградње и реконструкције ловно - техничких објеката и набавке живе дивљачи у ловиштима посебне намене, до 90%, у износу до 22.000.000,00 динара, и то за:

– изградњу и реконструкцију ограде и набавке живе дивљачи у ловиштима посебне намене, до укупног износа од 16.000.000,00 динара, а у складу са прихваћеним пројектом,

– наставак изградње нових узгајалишта аутохтоне дивљачи раније прихваћених пројеката у ловиштима посебне намене, до укупног износа од 5.000.000,00 динара, а у складу са прихваћеним пројектом,

– изградња и реконструкција бунара и појилишта за дивљач у посебно водно угроженим ловиштима посебне намене, до укупног износа од 1.000.000,00 динара, а у складу са прихваћеним пројектом.

1. **ПРАВО НА УЧЕШЋЕ НА КОНКУРСУ**

Право учешћа на конкурсу има корисник ловишта са територије АП Војводине.

1. **УСЛОВИ УЧЕШЋА НА КОНКУРСУ**

Услов за учешће на конкурсу је да подносилац пријаве не сме имати неиспуњених уговорних обавеза према Покрајинском секретаријату за пољопривреду, водопривреду и шумарство из претходних година, као и да за исту намену и за исту локацију, није користио, нити користи средства буџетског фонда за развој ловства АП Војводине, и то :

- за средства из тачаке 1а) - корисници ловишта са седиштем на територији АП Војводине, који су планирали набавку одраслих јединки фазанске дивљачи (*Phasianus colchicus*) из вештачке производње, ради испуштања у ловиште у ловној 2022/2023. години, осим корисника ловишта посебне намене.

- за средства из тачаке 1б) - корисници ловишта са седиштем на територији АП Војводине, где постоје повољни станишни услови, стручни капацитети као и услови за прихватање, испуштање, исхрану и мониторинг пољске јаребице (*Perdix perdix*), из вештачке производње, а ради испуштања у ловиште, осим корисника ловишта посебне намене.

- за средства из тачаке 1в) - корисници ловишта посебне намене са седиштем на територији АП Војводине, који могу конкурисати за изградњу и реконструкцију постојећих и нових ограда ловишта, изградњу, реконструкцију бунара и појилишта за дивљач у посебно водно угроженим ловиштима, завршетак прихваћених раније започетих пројеката изградње узгајалишта дивљачи и набавку живе дивљачи у ловиштима посебне намене, а који имају ловном основом предвиђену изградњу, реконструкцију ловно техничких објеката и набавку живе дивљачи у ловној 2022/2023 години.

**ВРЕМЕНСКИ ОКВИР**

Конкурс је отворен закључно са 30.06.2022. године.

1. **ПОТРЕБНА ДОКУМЕНТАЦИЈА ЗА ТАЧКУ 1а. - СУФИНАНСИРАЊЕ НАБАВКЕ ЖИВЕ ДИВЉАЧИ** **- фазана *(Phasianus colchicus)*** **ЗА ПОТРЕБЕ УНОШЕЊА У ЛОВИШТА**
2. пријава на конкурс;
3. фотокопија решења о упису у регистар у агенцији за привредне регистре;
4. фотокопија – извод ловне основеловишта за део који се односи наплан набавке и уношења фазанске дивљачи у ловиште за ловну 2022/2023 годину;
5. фотокопије уговора о раду за стручну и ловочуварску службу;

Пријавни образац који није одговарајуће попуњен (неосенчени делови нису попуњени на рачунару, или нису уопште попуњени), неће се узети у разматрање.

Уколико подносилац пријаве не достави потребну документацију наведену под тачкама 2. и 3. Покрајински секретаријат по службеној дужности од наведених органа прибавља податке о чињеницама о којима се води службена евиденција у складу са законом који уређује општи управни поступак.

 Уз напред наведену документацију потребно је доставити и следеће:

- доказ подносиоца пријаве о извршеној набавци фазанске дивљачи у ловној 2021/2022 години, која мора да садржи податаке: Доказ о упису добављача у регистар за регистрацију објеката за држање, узгој и промет животиња у ловној 2021/2022 години, коју издаје и води Управа за ветерину, рачун добављача, фотокопија извода банке о плаћању рачуна, количина која је набављена, старосна структура, вредност, при чему је потребно навести ког датума је извршен прихват одређеног броја фазанске дивљачи и локалитету, уз навођење осталих чињеница од значаја.

- изјава законског заступника подносиоца пријаве о планираној набавци фазанске дивљачи, која мора да садржи податаке: Доказ о упису добављача у регистар за регистрацију објеката за држање, узгој и промет животиња у ловној 2022/2023 години, коју издаје и води Управа за ветерину, количини која се набавља, старосној структури, вредности, предрачуну по коме су набавља дивљач, при чему је потребно навести ког датума је планиран прихват одређеног броја фазанске дивљачи и локалитету, уз навођење осталих чињеница од значаја.

- за набавку фазанске дивљачи за потребе уношења у ловишта – пројекат насељавања фазана са описом станишних услова, стручних капацитета, технике прихватања, испуштања, допунске исхране и мониторинга, израђеног од стране лиценцираног лица (лиценца Ловачке коморе Србије – врста 1 или 2);

**ПОТРЕБНА ДОКУМЕНТАЦИЈА ЗА ТАЧКУ 1б. - ФИНАНСИРАЊЕ НАБАВКЕ ЖИВЕ ДИВЉАЧИ пољске јаребице (*Perdix perdix*) ЗА ПОТРЕБЕ УНОШЕЊА У ЛОВИШТА**

1. пријава на конкурс;

2. фотокопија решења о упису у регистар у агенцији за привредне регистре;

3. фотокопије уговора о раду за стручну и ловочуварску службу;

Пријавни образац који није одговарајуће попуњен (неосенчени делови нису попуњени на рачунару, или нису уопште попуњени), неће се узети у разматрање.

Уколико подносилац пријаве не достави потребну документацију наведену под тачкком 2. Покрајински секретаријат по службеној дужности од наведених органа прибавља податке о чињеницама о којима се води службена евиденција у складу са законом који уређује општи управни поступак.

 Уз напред наведену документацију потребно је доставити и следеће:

- за набавку пољске јаребице (*Perdix perdix*) за потребе уношења у ловишта – пројекат насељавања пољске јаребице са описом станишних услова, стручних капацитета, технике прихватања, испуштања, допунске исхране и мониторинга пољске јаребице, израђеног од стране лиценцираног лица (лиценца Ловачке коморе Србије – врста 1);

- изјава законског заступника подносиоца пријаве о планираној набавци дивљачи, која мора да садржи податаке: Доказ о упису добављача у регистар за регистрацију објеката за држање, узгој и промет животиња у ловној 2022/2023 години, коју издаје и води Управа за ветерину, количини која се набавља, старосној структури, вредности, предрачуну по коме су набавља дивљач, при чему је потребно навести ког датума је планиран прихват одређеног броја дивљачи и локалитету, уз навођење осталих чињеница од значаја.

**ПОТРЕБНА ДОКУМЕНТАЦИЈА ЗА ТАЧКУ 1в. - СУФИНАНСИРАЊЕ ИЗГРАДЊЕ И РЕКОНСТРУКЦИЈЕ ПОСТОЈЕЋИХ И НОВИХ ОГРАДА ЛОВИШТА, ИЗГРАДЊЕ ИЛИ РЕКОНСТРУКЦИЈЕ БУНАРА И ПОЈИЛИШТА ЗА ДИВЉАЧ У ПОСЕБНО ВОДНО УГРОЖЕНИМ ЛОВИШТИМА, ЗАВРШЕТАКА ПРИХВАЋЕНИХ, РАНИЈЕ ЗАПОЧЕТИХ ПРОЈЕКАТА ИЗГРАДЊЕ УЗГАЈАЛИШТА ДИВЉАЧИ И НАБАВКЕ ЖИВЕ ДИВЉАЧИ У ЛОВИШТИМА ПОСЕБНЕ НАМЕНЕ**

1. пријава на конкурс;

2. фотокопија решења о упису у регистар у агенцији за привредне регистре;

3. фотокопија – извод ловне основе ловишта за део који се односи на план уређивања и одржавања ловишта и набавку живе дивљачи

Пријавни образац који није одговарајуће попуњен (неосенчени делови нису попуњени на рачунару, или нису уопште попуњени), неће се узети у разматрање.

Уколико подносилац пријаве не достави потребну документацију наведену под тачкама 2. и 3. Покрајински секретаријат по службеној дужности од наведених органа прибавља податке о чињеницама о којима се води службена евиденција у складу са законом који уређује општи управни поступак.

Уз напред наведену документацију потребно је доставити и следеће:

- за изградњу и реконструкцију постојећих и нових ограда ловишта, изградњу или реконструкција бунара и појилишта за дивљач у посебно водно угроженим ловиштима, завршетак прихваћених, раније започетих пројеката изградње узгајалишта дивљачи и набавку живе дивљачи у ловиштима посебне намене – пројекат са предрачуном за набавку живе дивљачи, скицом изградње или реконструкције ловно техничких објеката (ограда ловишта, бунар са појилиштем за дивљач, узгајалишта дивљачи) са предмером и предрачуном и исказаним трошковима материјала и рада без ПДВ-а (са назначеном гпс локацијом), и овером од стране лиценцираног лица (лиценца Ловачке коморе Србије – врста 1).

1. **ПОСТУПАК ДОНОШЕЊА ОДЛУКЕ**

Поступак доношења одлуке регулисан је у складу са Правилником о спровођењу конкурса које расписује покрајински секретаријат за пољопривреду, водопривреду и шумарство и Правилника о додели средстава из буџетског фонда за развој ловства у АП Војводини за 2022. годину.

1. **ИСПЛАТА БЕСПОВРАТНИХ СРЕДСТАВА**

Средства из тачке 1а и 1в додељују се за суфинансирање одабраних програма и пројеката биће исплаћена у висини до 90 % од износа прихваћеног пројектом, након потписивања уговора, осим за средства из тачке 1б биће исплаћена у висини до 100% од износа прихваћеног пројектом, након потписивања уговора.

Права и обавезе корисника средстава у реализацији програма и пројеката, регулисаће се уговором.

Корисници средстава, након завршетка пројекта достављају следећу документацију:

За тачку 1.

* Наративни (кратак, писани) извештај о извршеном послу или набавци;
* фотокопије рачуна, отпремница, ветеринарске документације и сл.;
* фотокопије извода управе за трезор и пословне банке о плаћању рачуна и др..

Записник о завршетку радова вршиће надлежни сектор инспекције Покрајинског секретаријата за пољопривреду, водопривреду и шумарство.

1. **НАЧИН ДОСТАВЉАЊА ПРИЈАВА**

Пријаве попуњене на рачунару са потребном документацијом доставити поштом на адресу: **Покрајински секретаријат за пољопривреду, водопривреду и шумарство, Булевар Михајла Пупина 16, 21000 Нови Сад**, са назнакoм **„КОНКУРС ЗА РАСПОДЕЛУ СРЕДСТАВА ИЗ БУЏЕТСКОГ ФОНДА ЗА РАЗВОЈ ЛОВСТВА АП ВОЈВОДИНЕ ЗА 2022. ГОДИНУ“,** или лично на писарници покрајинских органа управе у згради Покрајинске владе, сваког радног дана од 9 до 14 часова.

1. **КОНТАКТ**

 Додатне информације могу се добити путем телефона: **021/4881-851;** **од 10 до 14 часова.**

1. **ПРЕУЗИМАЊЕ ДОКУМЕНТАЦИЈЕ У ЕЛЕКТРОНСКОЈ ФОРМИ**

Текст конкурса, Правилник и образац пријаве, могу се преузети са интернет адресе: *[www.psp.vojvodina.gov.rs](http://www.psp.vojvodina.gov.rs)*.

Број: 104-401-6106/2022-07-1

|  |  |
| --- | --- |
| У Новом Саду, 13.06.2022. године | **ПОКРАЈИНСКИ СЕКРЕТАР****Чедомир Божић**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  |